3 mengan ra nata daristananê Koyê Cûdîyî de şewat dewam keno. Wekîlê HDPyî yê Şirnexî Hasan Ozguneşî seba ke bale bianco şewatî ser perey verê bînaya HDPyî ya Şirnexî de dest pê çalakîya roniştişî kerde.
Çalakîya ke pankartê bi nuşteyê ''Cûdî tarîx o, tarîx mêveşne'' û ''Daristanî vêşenê selahîyetdarî peygoş kenê.'' ameyî akerdene roja hîrêne de dewam kena. Parlamenteranê HDPyî yê Şirnexî Nurane Îmîr û Huseyîn Kaçmaz, Meclîsê Cinîyan , Têgêrayîşê Cinîyan ê Azadan (TJA), Mayê Haştîye û xeylêk partîyîjan paştî daye çalakî.
Ozguneşî vist vîrî ke rixmê vengdayîşan û hîşyarkerdişan mudaxaleyê şewatî nêbono û vat: ''No vera cografya dişmenîye ya. Dişmenîya vera  ê daristanan, ganîyê ke tede ciwîyenê û merdimê ke nê waran de manenê ya. Têkoşînê ma do sebmedê pawitişê xozaya ma dewam bikero.''
Nurane îmîrî zî vist vîrî ke 40 serrî yo şer dewam keno û vat: ''12ê Êlule ra nata cografyaya Kurdîstanî de hêrişê bêehleqî û şero bi bêvîjdan yeno rayraberdene. Wazenê ke şarê kurdî bikerê bêanor û bêîrade. Ma beyraqê embazanê xo yê xoverdayoxan ê vera 12ê Êlule dewr girewtî û bedelê çi beno wa bibo ma do biresnê serkewtişî. Ma teslîmê darbekaran nêbenê. Senî ke wayîrê ziwan, kultur û nasnameyê xo vejîyenê ma do wayîrê xozaya xo zî vejîyê.''
